DEĊIŻJONI TAL-KUMMISSJONI
tas-7 ta' Lulju 2009
li tistabbilixxi t-tqassim annwali, skont l-Istati Membri, tal-ammont imsemmi fl-Artikolu 69(2a) tar-Regolament tal-Kunsill Nru 1698/2005 dwar l-appoġġ Komunitarju għall-iżvilupp rurali u li jemenda d-Deċiżjoni Nru 2006/636/KE
(notifikata bid-dokument numru C(2009) 5307)
(2009/545/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1698/2005 tal-20 ta’ Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (1), u b’mod partikolari l-Artikolu 69(4) tiegħu,
Billi:
(1)
Minħabba l-introduzzjoni tar-regoli ġodda ta’ modulazzjoni, stabbiliti fir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa (2), id-Deċiżjoni tal-Kummissjoni Nru 4101/KE (3) inbidlet bid-Deċiżjoni tal-Kummissjoni Nru 2009/379/KE tal-11 ta’ Mejju 2009 li tiffissal-ammonti li, skont ir-Regolamenti tal-Kunsill (KE) Nru 1782/2003, (KE) Nru 378/2007, (KE) Nru 479/2008 u (KE) Nru 73/2009, huma disponibbli għall-FAEŻR u l-ammonti li huma disponibbli għan-nefqa tal-FAEG (4).
(2)
Minħabba li l-ammonti totali tal-approprjazzjonijiet tal-impenn żdiedu b’EUR 600 miljun u b’EUR 420 miljun għas-snin 2009 u 2010 rispettivament, liema żieda kienet deċiża fil-qafas tal-ftehim dwar il-Pjan Ewropew ta’ Rilanċ Ekonomiku (EERP), id-Deċiżjoni tal-Kunsill Nru 2006/493/KE (5) ġiet emendata bid-Deċiżjoni tal-Kunsill Nru 2009/434/KE (6). Biex tkun żgurata l-konsistenza, dawn l-ammonti għandhom jiġu ffissati skont l-Istati Membri wara li jiġu segwiti l-kriterji tat-tqassim.
(3)
Minħabba l-adozzjoni tad-Deċiżjoni 2009/379/KE u tad-Deċiżjoni Nru 2009/434/KE, l-ammonti li huma disponibbli għall-FAEŻR għandhom jiġu adattati u jiżdiedu mat-tqassim annwali tal-appoġġ Komunitarju għall-iżvilupp rurali.
(4)
Id-Deċiżjoni tal-Kummissjoni Nru 2000/636/KE tat-12 ta’ Settembru 2006 li tistabbilixxi l-analiżi annwali mill-Istati Membri tal-ammont għall-għajnuna Komunitarja għall-iżvilupp rurali għall-perjodu ta’ bejn l-1 ta’ Jannar 2007 (7) u l-31 ta’ Diċembru 2013 għandha tiġi emendata skont dan,
ADOTTAT DIN ID-DEĊIŻJONI:
Artikolu 1
L-ammont imsemmi fl-Artikolu 69(2a) tar-Regolament (KE) Nru 1698/2005 huwa ffissat skont is-sena u skont l-Istat Membru fl-Anness I għal din id-Deċiżjoni.
Artikolu 2
L-Anness għad-Deċiżjoni 2006/636/KE għandu jinbidel bit-test stabbilit fl-Anness II għal din id-Deċiżjoni.
Artikolu 3
Din id-Deċiżjoni għandha tapplika mis-sena tal-baġit 2009.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, is-7 ta’ Lulju 2009.